
Tisztelt Képviselő-testület!

SÜRGŐSSÉGI ELŐTERJESZTÉS!
A sürgősség indoka: Az előterjesztést a rendes feltöltési határidőig azért nem lehetett véglegesíteni, mert az egyeztetések lezárásáig nem volt egyértelmű, hogy napirendre kerül-e. Az egyeztetések időközben lezárultak, a nyitott kérdések tisztázódtak, az előterjesztés elkészült és döntésre alkalmas.

Tárgy: Az Önkormányzat és a Zuglói ZRt. között fennálló haszonkölcsön szerződés megszüntetése és új haszonkölcsön szerződések megkötése a Zugló Információs és Médiacsoport Kft.-vel 

I. Előzmények
Budapest Főváros XIV. Kerület Zugló Önkormányzata (a továbbiakban: Önkormányzat) és a Zugló Információs és Médiacsoport Korlátolt Felelősségű Társaság (a továbbiakban: ZIM Kft.) között 2026. április 1. napján médiaszolgáltatási feladatok ellátására vállalkozási szerződés jött létre, amelynek alapján a ZIM Kft-nek a lakossági közérdeklődésre számot tartó, az Önkormányzat és Zugló közéleti, kulturális, sport és egyéb eseményeiről szóló médiatartalmakat kell megjelentetnie. E feladatai szakszerű és folyamatos ellátásához a ZIM Kft. megfelelő elhelyezést igényel, amely egyben alkalmas a tervezett videó- és podcast-stúdió kialakítására, valamint általános szerkesztőségi irodaként történő használatra is. A ZIM Kft. jelenleg nem rendelkezik ilyen, a tevékenységéhez megfelelő helyiséggel.

Az Önkormányzat kizárólagos tulajdonát képező, a Budapest XIV. kerületi ingatlan-nyilvántartásban a 31699/9/A/1 helyrajzi szám alatt felvett, természetben 1145 Budapest XIV. kerület, Pétervárad u. 3. szám földszintjén található, 94 m² alapterületű, „iroda” megjelölésű ingatlant (a továbbiakban: Ingatlan)  az Önkormányzat a 2013. március 19-én kelt haszonkölcsön-szerződéssel adta a Zuglói Városgazdálkodási Közszolgáltató Zártkörűen Működő Részvénytársaság (a továbbiakban: Zuglói ZRt.) ingyenes használatába. A Zuglói ZRt. az Ingatlant ZIM Kft-nek használatba adta, azonban az ingatlan használatának jogcímét és feltételeit – külön, írásbeli megállapodás – nem rögzítette. Az Ingatlan a ZIM Kft. fent említett feladatainak ellátására alapvetően alkalmas, azonban az épület műszaki állapota és az ellátandó feladatokhoz igazodó használhatóság biztosítása érdekében felújítási és korszerűsítési munkálatok elvégzése indokolt: a társasház pincéjében korábban bekövetkezett csőtörés következtében a falak elvizesedtek, penészesedés alakult ki, ami az Ingatlant a rendeltetésszerű használatra alkalmatlanná tette. A társasház a csőtörést 2026. májusában elhárította, azonban az Ingatlan a rendeltetésszerű használatra jelen állapotban nem alkalmas. 

II. Vélemények
Az előzményi részben ismertetett helyzet az alábbi módon rendezhető: az Önkormányzat és a Zuglói ZRt. között fennálló haszonkölcsön szerződést közös megegyezéssel, azonnali hatállyal meg kell szüntetni, majd az Ingatlan vonatkozásában az Önkormányzat és a ZIM Kft. között haszonkölcsön szerződést kell kötni (5. és 6. mellékletek).

Az előterjesztés 9. mellékletét képező, 2026. augusztus 11. napján készült műszaki leírás és állapotfelmérő jegyzőkönyv alapján a helyreállítás keretében különösen az ázás utáni faljavítási és festési munkákat, a nyílászárók és egyes burkolatok javítását, továbbá az elektromos és gépészeti rendszerek átvizsgálását, szükség szerinti javítását, valamint a szükséges biztonsági felülvizsgálatokat kell elvégezni. A 2026. augusztus 13-án készült költségbecslés szerint a felújítási munkák becsült nettó költsége 5 228 644 Ft, amely 27% áfával együtt mindösszesen: 6 640 378 Ft (a költségbecslés az előterjesztés 10. mellékletét képezi). 

A feladat költségvetési fedezete a Zuglói Fejlesztési Alapból biztosítható.

A haszonkölcsön szerződés az aláírás napján hatályba lép, az Ingatlan birtokbaadására azonban csak a részleges felújítási munkák befejezését követően kerül sor; ennek megfelelően a ZIM Kft. használati joga, valamint a használathoz kapcsolódó kötelezettségek a birtokbaadás napján állnak be.

A ZIM Kft. tevékenységének ellátásához az Ingatlanban található azon ingóságokra (berendezési és felszerelési tárgyakra) is szükség van, amelyek a Budapest Főváros XIV. Kerület Zuglói Polgármesteri Hivatal (a továbbiakban: Hivatal) tulajdonát képezik. Annak érdekében, hogy az ingóságok is a ZIM Kft. használatába kerülhessenek, azokat a Hivatal az Önkormányzat részére haszonkölcsönbe adja (7. melléklet), majd azokat az Önkormányzat a ZIM Kft. részére alhaszonkölcsönbe adja (8. melléklet). Az Önkormányzat közbeiktatását  az indokolja, hogy az ingóságok a Hivatal tulajdonát képezik, ugyanakkor azok használata az Önkormányzat és a ZIM Kft. között fennálló, médiaszolgáltatások ellátására irányuló vállalkozási szerződésben meghatározott feladatok teljesítését szolgálja.

[bookmark: _GoBack]Főmérnökség véleménye: Észrevételt nem tesz.

Gazdasági Főosztály véleménye: Észrevételt nem tesz.

Jogi Osztály véleménye: Az előterjesztésben közölt adatok, információk alapján az előterjesztéshez jogi észrevételt nem tesz.

Kérem a tisztelt Képviselő-testületet, hogy az előterjesztést tárgyalja meg és döntsön a határozati javaslatokról. 

III. Bizottsági vélemények
Az előterjesztést a Gazdasági Bizottság tárgyalja. 
IV. Határozati javaslatok
Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. - 4. mellékletét képező határozati javaslatokat.

A határozatok meghozatala a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdése alapján egyszerű többséget igényel. 

Budapest, 2026. augusztus 31.

	
                                                                                                           Rózsa András
                                                                                                            polgármester

Mellékletek:
1. - 4. határozati javaslatok
5. melléklet: az Önkormányzat és a Zuglói ZRt. között fennálló haszonkölcsön szerződés megszüntetésének tervezete (Ingatlan)
6. melléklet: az Önkormányzat és a ZIM Kft. közötti haszonkölcsön szerződés tervezete (Ingatlan) 
7. melléklet: az Önkormányzat és a Polgármesteri Hivatal közötti haszonkölcsön szerződés tervezete (ingóságok)
8. melléklet: az Önkormányzat és a ZIM Kft. közötti alhaszonkölcsön szerződés tervezete (ingóságok)
9. melléklet: műszaki leírás és állapotfelmérő jegyzőkönyv
10. melléklet: költségbecslés
11. melléklet: tulajdoni lap

Az előterjesztést készítette: Jogi Főosztály



1. melléklet a 123-562/2026. előterjesztéshez


Budapest Főváros XIV. Kerület Zugló Önkormányzata Képviselő-testülete
..../2026. (IX. 3.) önkormányzati határozata

a Budapest Főváros XIV. Kerület Zugló Önkormányzata és a Zuglói Városgazdálkodási Közszolgáltató Zártkörűen Működő Részvénytársaság között fennálló haszonkölcsön szerződés megszüntetéséről

Budapest Főváros XIV. Kerület Zugló Önkormányzata Képviselő-testülete úgy dönt, hogy a Budapest Főváros XIV. Kerület Zugló Önkormányzata (a továbbiakban: Önkormányzat) és a Zuglói Városgazdálkodási Közszolgáltató Zártkörűen Működő Részvénytársaság között, az Önkormányzat kizárólagos tulajdonát képező, a Budapest XIV. kerületi ingatlan-nyilvántartásban a 31699/9/A/1 helyrajzi szám alatt felvett, természetben 1145 Budapest XIV. kerület, Pétervárad u. 3. szám földszintjén található, 94 m2 alapterületű, „iroda” megjelölésű ingatlan tárgyában fennálló haszonkölcsön szerződést közös megegyezéssel, azonnali hatállyal megszünteti és felkéri a polgármestert, hogy az előterjesztés 5. mellékletét képező megszüntető szerződést írja alá.

Határidő: a szerződés aláírására: 2026. szeptember 17.
Felelős: Rózsa András polgármester (a Jogi Főosztály útján)



2. melléklet a 123-562/2026. előterjesztéshez


Budapest Főváros XIV. Kerület Zugló Önkormányzata Képviselő-testülete
..../2026. (IX. 3.) önkormányzati határozata

a Budapest Főváros XIV. Kerület Zugló Önkormányzata és a Zugló Információs és Médiacsoport Korlátolt Felelősségű Társaság közötti haszonkölcsön szerződés megkötéséről

Budapest Főváros XIV. Kerület Zugló Önkormányzata Képviselő-testülete úgy dönt, hogy 
1. Budapest Főváros XIV. Kerület Zugló Önkormányzata (a továbbiakban: Önkormányzat) a Zugló Információs és Médiacsoport Korlátolt Felelősségű Társasággal, az Önkormányzat kizárólagos tulajdonát képező, a Budapest XIV. kerületi ingatlan-nyilvántartásban a 31699/9/A/1 helyrajzi szám alatt felvett, természetben 1145 Budapest XIV. kerület, Pétervárad u. 3. szám földszintjén található, 94 m2 alapterületű, „iroda” megjelölésű ingatlan tárgyában az előterjesztés 6. mellékletét képező haszonkölcsön-szerződést megköti, és felkéri a polgármestert, hogy a szerződést írja alá.

2. A felújítás fedezetét: 5 229 644 Ft + 27% ÁFA összeget a Zuglói Fejlesztési Alapból történő átcsoportosítással biztosítja.

Határidő: a szerződés aláírására: 2026. szeptember 17.
Felelős: Rózsa András polgármester (a Jogi Főosztály útján)


3. melléklet a 123-562/2026. előterjesztéshez


Budapest Főváros XIV. Kerület Zugló Önkormányzata Képviselő-testülete
..../2026. (IX. 3.) önkormányzati határozata

a Budapest Főváros XIV. Kerület Zugló Önkormányzata és a Budapest Főváros XIV. Kerület Zuglói Polgármesteri Hivatal közötti haszonkölcsön-szerződés megkötéséről

Budapest Főváros XIV. Kerület Zugló Önkormányzata Képviselő-testülete úgy dönt, hogy a Budapest Főváros XIV. Kerület Zugló Önkormányzata és a Budapest Főváros XIV. Kerület Zuglói Polgármesteri Hivatal között az előterjesztés 7. mellékletét képező haszonkölcsön szerződést megköti, és felkéri a polgármestert és a jegyzőt a szerződés aláírására.

Határidő: a szerződés aláírására: 2026. szeptember 17.
Felelős: Rózsa András polgármester, dr. Lehoczky Balázs jegyző (a Jogi Főosztály útján)


4. melléklet a 123-5622026. előterjesztéshez


Budapest Főváros XIV. Kerület Zugló Önkormányzata Képviselő-testülete
..../2026. (IX. 3.) önkormányzati határozata

a Budapest Főváros XIV. Kerület Zugló Önkormányzata és a Zugló Információs és Médiacsoport Korlátolt Felelősségű Társaság közötti alhaszonkölcsön szerződés megkötéséről

Budapest Főváros XIV. Kerület Zugló Önkormányzata Képviselő-testülete úgy dönt, hogy Budapest Főváros XIV. Kerület Zugló Önkormányzata a Zugló Információs és Médiacsoport Korlátolt Felelősségű Társasággal megköti az előterjesztés 8. mellékletét képező alhaszonkölcsön szerződést, és felkéri a polgármestert a szerződés aláírására.

Határidő: a szerződés aláírására: 2026. szeptember 17.
Felelős: Rózsa András polgármester (a Jogi Főosztály útján)

